**อย. ชี้แจงอนุมัติทะเบียนยารักษาวัณโรครวมเม็ดแล้ว 2 รายการ
ตั้งแต่ ปี พ.ศ. 2564**

**เภสัชกรวีระชัย นลวชัย รองเลขาธิการคณะกรรมการอาหารและยา** เปิดเผยว่า ตามที่มีแพทย์ผู้เชี่ยวชาญออกมาแสดงความเห็นทางสื่อสังคมออนไลน์ว่าเหตุใดประเทศไทยจึงไม่มียารักษาวัณโรคแบบสูตรผสม 4 ชนิดในเม็ดเดียว ทำให้ผู้ป่วยต้องรับประทานยามากเม็ดต่อวันนั้น สำนักงานคณะกรรมการอาหารและยา (อย.) ในฐานะหน่วยงานที่กำกับดูแลผลิตภัณฑ์ยา ขอชี้แจงว่า อย.อนุมัติการขึ้นทะเบียน ยารักษาวัณโรคแบบสูตรผสม Isoniazid + Rifampicin + Pyrazinamide + Ethambutol จำนวน 2 ตำรับ ได้แก่

1) ไรป์-900 (RIPE-900) เลขทะเบียนตำรับยา 2A 110/64 ผลิตโดย บริษัท ยูเมด้า จำกัด (อนุมัติทะเบียน ปี พ.ศ. 2564)

2) ฟอสค๊อส-แทรค (FORECOX-TRAC) เลขทะเบียนตำรับยา 2C 13/65 ผลิตโดย MACLEODS PHARMACEUTICALS LIMITED สาธารณรัฐอินเดีย นำเข้าโดย บริษัท แอตแลนต้า เมดดิคแคร์ จำกัด (อนุมัติทะเบียน ปี พ.ศ. 2565)

ยาทั้ง 2 ตำรับดังกล่าว เป็นยาที่อยู่ในรายการบัญชียาหลักแห่งชาติ บัญชี ข และใช้รักษาวัณโรคในระยะเริ่มต้น

และมีข้อมูลจาก กองวัณโรค กรมควบคุมโรค ได้จัดซื้อยารักษาวัณโรครวมเม็ด ชื่อการค้า Rifampicin 150 mg, Isoniazid 75 mg, Pyrazinamide 400 mg & Ethambutol hydrochloride
275 mg Tablet USP โดยใช้เงินกองทุนโลก ปี 2566 จัดซื้อสำหรับรักษาผู้ป่วย 2,000 ราย

อย. ยืนยันว่า ประเทศไทยมียารักษาวัณโรคแบบสูตรผสม ทั้งนี้ ขึ้นอยู่กับแพทย์ในการเลือกใช้ยาสำหรับรักษาผู้ป่วย และการดำเนินธุรกิจของบริษัทยาที่ได้รับอนุมัติทะเบียนไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 **วันที่เผยแพร่ข่าว 27 กุมภาพันธ์ 2566 / ข่าวแจก 72 ปีงบประมาณ พ.ศ. 2566**